**DEDDF GWASANAETHAU CYMDEITHASOL A   
LLESIANT (CYMRU) 2014**

**GWEITHGAREDD**

## Gorchmynion Amddiffyn a Chynorthwyo Oedolion

## Hyrwyddo llesiant

1. Sut gall gorchymyn amddiffyn a chynorthwyo oedolyn hyrwyddo llesiant?
2. Sut gall gorchymyn amddiffyn a chynorthwyo oedolyn danseilio llesiant?

|  |
| --- |
| Awgrym o ateb:  Mae llesiant yn y Ddeddf yn cynnwys amddiffyn rhag camdriniaeth ac esgeulustod. Mae gorchmynion amddiffyn a chynorthwyo oedolion yn galluogi swyddog awdurdodedig i:   * Siarad yn breifat gyda pherson y credir ei fod/ei bod yn oedolyn mewn perygl * Canfod a ydy’r person hwnnw yn gwneud penderfyniadau heb ymyrraeth, ac * Asesu yn briodol a ydy’r person yn oedolyn mewn perygl ac i benderfynu, yn ôl gofyn Adran 126(2) ar ba gamau, os oes rhai, y dylid eu gweithredu (127 (2)).   Mae hyn yn golygu gall y swyddog awdurdodedig sicrhau bod gan oedolion mewn perygl gyfle i wneud dewisiadau am eu diogelwch eu hunain.  Mae’r gallu i gyfathrebu (heb ymyrraeth) yn sylfaenol at ddiben gorchymyn amddiffyn a chynorthwyo oedolyn. Felly, mae’n hanfodol ystyried anghenion diwylliannol, ieithyddol a chymdeithasol cofrestredig (Cyngor Gofal Cymru, 2015) yn cynnwys y dylen nhw: “*siarad â phobl, gan ystyried eu hoed, ei hethnigrwydd, eu diwylliant, eu tueddfryd rhywiol, hunaniaeth eu rhyw, eu crefydd neu gred, eu dealltwriaeth a’u hanghenion* (tudalen 9)*.*  Mae gofyn i’r gwasanaethau cymdeithasol a darparwyr gofal weithredu i gynnig a chyflenwi gwasanaethau drwy gyfrwng y Gymraeg i’r un safonau â gwasanaethau drwy gyfrwng y Saesneg. Mae’r Cynnig Gweithredol yn golygu symud y cyfrifoldeb oddi ar y person rhag gorfod gofyn am wasanaethau drwy gyfrwng y Gymraeg i wasanaeth sydd yn gorfod sicrhau ei fod yn eu darparu.  Mae bod yn gallu ac yn hyderus i gyrchu a defnyddio eiriolaeth hefyd yn rhan hanfodol o fod yn swyddog awdurdodedig.  Mae’n bwysig nodi bod gorchmynion amddiffyn a chynorthwyo oedolion yn cynnwys y geiriau amddiffyn a chymorth. Mae amddiffyn, fel elfen o lesiant, yn cael ei gydbwyso gydag elfennau eraill. Dylai oedolion gael eu cynorthwyo i hyrwyddo’u llesiant eu hunain ac i eraill hyrwyddo’u llesiant hefyd. Mae Deddf Galluedd Meddyliol 2005 yn cynnwys yr egwyddor bwysig fod gan oedolion yr hawl i wneud ‘penderfyniadau annoeth’ h.y. gwneud dewisiadau y mae eraill yn anghytuno gyda nhw.  Mae Adolygiad o Mewn Dwylo Diogel (mae’r polisi hwn erbyn hyn yn cael ei ddisodli gan ganllawiau newydd) a’r ymgynghoriad ar Ddeddf Gwasanaethau Cymdeithasol a Llesiant (Cymru) 2014 yn datgan bod pobl am weld modd o gael mynd i mewn i adeilad i amddiffyn pobl. Canfu yr adolygiad:   * “Y dylai unrhyw ymyriad i amddiffyn oedolion fod yn cyfyngu cyn lleied â phosibl ar eu rhyddid” – cytunodd 92% (58% yn cytuno’n gryf) * “Dylai ymyriad i amddiffyn oedolion ddigwydd pan na ellir amddiffyn oedolyn â DIFFYG GALLUEDD heb ymyriad” – cytunodd 97% (61% yn cytuno’n gryf) * “Dylai ymyriad i amddiffyn oedolion ddigwydd pan na ellir amddiffyn oedolyn gyda galluedd heb ymyriad a bod pwysau gormodol arno/arni i beidio â rhoi caniatâd i gael ei amddiffyn/hamddiffyn” – cytunodd 92% (33% yn cytuno’n gryf) * “Dylai oedolyn gyda galluedd gael yr hawl i wrthod ymyriad hyd yn oed os bydd gwrthodiad o'r fath yn ei roi mewn perygl o ddioddef niwed difrifol” – cytunodd 86% (36% yn cytuno’n gryf).   Gwybodaeth ychwanegol  Cyhoeddodd Comisiynydd Pobl Hŷn Cymru adroddiad yn 2015 (*Troseddau yn Erbyn, a Cham-drin,Pobl Hŷn yng Nghymru* – *Cael Cymorth a Chyfiawnder: Cydweithio*) sy’n amlygu pwyntiau pwysig sydd yn berthnasol iawn i’r defnydd o gorchmynion amddiffyn a chynorthwyo oedolion:  **Cyswllt gyda’r sawl sy’n cyflawni’r drosedd**   * Roedd yr adeg pan nad oedd y person honedig a gyflawnodd y drosedd yng nghwmni’r dioddefwr yn gyfle i’r dioddefwr ddatgelu gwybodaeth bellach ac yn gyfle i ymarferwyr fireinio’r cynlluniau ar gyfer diogelu.   **Gorfodi rheolaeth**   * Roedd yr heddlu ac asiantaethau gofal cymdeithasol yn ymwybodol bod cyswllt wyneb yn wyneb yn fwy effeithiol na sgwrs dros y ffôn i sefydlu ai canlyniad i ddylanwad gormodol gan y sawl a gyflawnodd y drosedd oedd y ffaith bod dioddefwr yn gwrthod rhoi caniatâd.   **Grym i ymyrryd**   * Roedd ymarferwyr oedd yn deall y defnydd o rym, rheolaeth a gorfodaeth gan y sawl oedd yn cyflawni trosedd yn erbyn y dioddefwyr, yn cefnogi datblygu dulliau oedd yn ymyrryd mwy er mwyn lleihau’r risg i ddioddefwyr o ddioddef camdriniaeth.   **Cleientiaid yn ymddieithrio i**   * Roedd barn bod angen datblygu rhagor o strategaethau i helpu dioddefwyr deimlo’n ddiogel fel eu bod mewn sefyllfa i ddatgelu gwybodaeth am y gamdriniaeth.   Mae risg y gellid defnyddio gorchymyn amddiffyn a chynorthwyo oedolyn pan nad hwnnw fyddai’r cyfyngiad lleiaf sydd ar gael fel dewis. Gallai gael ei ddefnyddio ar ôl ystyried pob opsiwn arall. Mae’r Gweinidog dros Iechyd a’r Gwasanaethau Cymdeithasol yn gwneud y pwynt yn ei femorandwm mai’r:  *“Canlyniad a fwriadwyd ydy bod ceisiadau i ynad heddwch am orchymyn amddiffyn a chynorthwyo oedolion yn cael eu gwneud ar ôl i bob opsiwn arall i siarad yn breifat gyda’r unigolyn gael eu disbyddu cyn troi at y broses gyfreithiol pan fetho popeth arall.”*  Mae canllawiau gorchymyn amddiffyn a chynorthwyo oedolyn yn sôn na ddylid defnyddio gorchymyn amddiffyn a chynorthwyo oedolyn i danseilio rheolaeth pobl:  *1.18 Mae Adran 127(2)(b) yn datgan mai un o ddibenion gorchymyn amddiffyn a chynorthwyo oedolyn ydy sicrhau bod yr oedolyn y credir ei fod/ei bod mewn perygl yn gwneud penderfyniadau heb ymyrraeth’. Mae’n dilyn y dylai’r rhai hynny sy’n rhan o’r broses sicrhau nad ydyn nhw’n dylanwadu’n ormodol. Rhaid iddyn nhw fod yn ymwybodol y gallai oedolion y credir eu bod mewn perygl deimlo eu bod yn cael eu dychryn gan y defnydd o bwerau statudol a phresenoldeb nifer o ddieithriaid yn eu cartref, gan gynnwys cwnstabl. Efallai bydd angen eiriolwr er mwyn sicrhau bod y person yn gallu herio barn ymarferwyr.*  Pan gyflwynwyd gorchmynion yn yr Alban, roedd pryder ynglŷn ag ymyrraeth a gorfodaeth. Fodd bynnag, mae tystiolaeth gynnar yn awgrymu bod ymreolaeth a diogelu wedi cael eu cydbwyso, yn enwedig drwy egwyddorion y dewis lleiaf caeth ac ymyriad cymesur (Preston-Shoot & Cornish, 2014). |